## L’IVC presenta l’obra ‘Cuatro días, cuatro noches’ en el Club Arniches i l’espectacle de circ ‘Mar, o de cómo sobrevivir a un tsunami’

*** *Cuatro días, cuatro noches* es podrà vore el divendres 30 de maig, a les 20:30 hores, i la sessió ‘Club Arniches’ serà el mateix dia a partir de les 18:30 hores
* El dissabte 31, a les 19:30 hores, Rebe al Rebes posa en escena *Mar, o de cómo sobrevivir a un tsunami* amb música en directe**

El Teatre Arniches oferix esta setmana una sessió de ‘Club Arniches’ amb la participació del dramaturg i director Víctor Sánchez, amb motiu de la representació de la seua obra *Cuatro días, cuatro noches*, el divendres 30 de maig. Així mateix, el dissabte 31, a les 19:30 hores, Rebe al Rebes presenta l’espectacle de circ amb música en directe *Mar, o de cómo sobrevivir a un tsunami.*

‘Club Arniches’ és un projecte de la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), que ha celebrat tres sessions al llarg de la temporada 2024-2025, i que ha comptat amb el suport del públic que ha completat l’aforament de totes.

Esta iniciativa planteja al públic un nou format de trobades, en les quals es poden aproximar al testimoniatge en primera persona d’artistes, directors o escriptors vinculats a la programació anual del teatre. En les dos convocatòries anteriors ha comptat amb el dramaturg Alberto Conejero amb motiu de la representació d’*En mitad de tanto fuego*; amb Mirem Larrea, autora i intèrpret de *La Maestra*; i amb Valentina Raposo, creadora dels titelles de la companyia Anita Maravillas Teatro.

El divendres 30, a les 18:30 hores, el director, dramaturg i guionista valencià Víctor Sánchez, participarà en una trobada amb els participants del ‘Club Arniches’. L’entrada inclou la sessió i l’adquisició prèvia del llibre *Cuatro días, cuatro noches*, així com l’entrada per a la representació per part de la companyia La Portuaria a les 20:30 hores.

Víctor Sánchez és llicenciat en Direcció i Dramatúrgia per l’Institut del Teatre de Barcelona. Inicia la seua trajectòria professional en 2009 com a director d’escena i dramatúrgia. Des de 2015 comença a desenrotllar projectes audiovisuals. Ha escrit i dirigit més de quinze espectacles en teatres com el Teatro Español, Teatre Nacional de Catalunya, Centro Dramático Nacional o el Teatre Principal de València. Va obtindre el Premi Max en 2016 a millor autor revelació.

L’obra dialoga amb les *Tres germanes* de Txékhov, a través de la història de tres personatges que es reunixen per a complir una última voluntat de son pare, mort cinc anys arrere.

Toni Agustí, Gloria March i Lara Salvador integren el repartiment d’esta peça en la qual tres germanes ixen momentàniament de les seues rutines per a ajuntar-se en un context diferent. Els conflictes entre elles afloren, però també el seu mapa de dolors, tot allò en què la vida i l’existència els fa mal.

Les localitats per a assistir a la representació de *Cuatro días, cuatro noches* es poden adquirir a través de la [web de l’IVC](https://taquilla.ivc.gva.es/es/espectaculo/la-portuaria-presenta-cuatro-dias-cuatro-noches/LAPORTUARIA).

**Teatre familiar**

D’altra banda, el dissabte 31 de maig, en el marc de la programació ‘I… per a tots’, la companyia Rebe al Rebes presenta *Mar, o de cómo sobrevivir a un tsunami* per a públic a partir de 12 anys. La peça aborda la pèrdua i com sobreviure al buit que deixen els que ja no estan, i compta amb nombrosos guardons com el Premi Talía 2024 a la millor música original, el Premi FETEN 2024 a millor espectacle nocturn, el Premi Lorca 2024 a millor espectacle de circ o el Premi PACA 2023 a millor intèrpret.

En esta peça, que protagonitzen Rebeca Pérez Jiménez i Javier Prieto i dirigix Ana Donoso Mora, es diluïxen els conceptes del teatre físic, el circ, la música en directe i la plàstica escènica.

Les entrades per a assistir a la representació de *Mar, o de cómo sobrevivir a un tsunami* es poden adquirir en la [taquilla de l’IVC](https://taquilla.ivc.gva.es/es/espectaculo/rebe-al-rebes-presenta-mar-o-de-como-sobrevivir-a-un-tsunami/REBEREBES).

Fecha: 28/05/2025